text: Gråvejr og byger er perfekt markedsvejr
  21 juli 2016 kl. 09.12
  Mens mange brokker sig over det kedelige sommervejr, så jubler arrangørerne af Vorbasse Marked, der starter i dag.
  Der har været langt mellem de varme solskinsdage denne sommer, men det ustadige vejr er faktisk perfekt markedsvejr.
  - Blandet vejr er helt optimalt for os, så det er fantastisk lige nu. Det skal ikke være for koldt, men heller ikke for varmt. Der må gerne komme nogle byger, så folk søger ind i madteltene, men også tørvejr, så man kan gå rundt ved boderne. Hvis det bliver for vamt, kan folk ikke holde ud at være her, så solen behøver ikke skinne alt for meget, siger Jeroen Schotemeijer, bestyrelsesmedlem og medarrangør af Vorbasse Marked, til TV SYD.
  Vorbasse Marked åbner officielt kl. 12 torsdag, og arrangørerne forventer at omkring 250.000 mennesker vil lægge vejen forbi markedspladsen i løbet af torsdag, fredag og lørdag.
  - Vi håber på et rigtig godt marked - hvis vejret holder, siger Jeroen Schotemeijer.
  Du kan se meget mere fra Vorbasse Marked på TV SYD torsdag kl. 19.30.
  